Konverents on pikalt ette planeeritud ning ka minister Kingo esinemine on korduvalt üle kinnitatud, aga minister informeeris RIA töötajaid täna, et planeeritud kõne jääb ära, kirjutas portaal Geenius.

Tema asemel astub üles majandus- ja kommunikatsiooniministeeriumi (MKM) töötaja Siim Sikkut.

RIA aastakonverentsi kava FOTO: Kuvatõmmis

RIA kommunikatsiooniosakonna juhataja Helen Uldrichi sõnul on ka varem olnud selliseid olukordi, kus üritusele kutsutud minister ei ole siiski saanud üritusel osaleda.

Minister Kingo nädalakavas oli ka osalemine reedel Euroopa Liidu telekommunikatsiooni nõukogu istungil Luksemburgis, kuid sinna ei sõida ta lähedase inimese matuste tõttu.

Minister Kingo oli kantud esinejate nimekirja ka ülemöödunud nädala teisipäeval ja kolmapäeval Tallinnas toimunud viiendal e-valitsemise konverentsil, millel osales enam kui 450 esindajat 110 riigist. Konverents keskendus riikide e-valitsemise tegevuskavadele ja koostööle, esitles Aafrika, idapartnerlusriikide, Kanada, Jaapani, Prantsusmaa ja teiste riikide õppetunde ning tutvustas Eesti uusi algatusi e-riigi arendamisel.

Kert Kingo pidi ametliku programmi kohaselt esinema selle ingliskeelse töökeelega konverentsi teise päeva avakõnega, kuid seda ta ei teinud. Ministrit tuli ka toona asendama majandus- ja kommunikatsiooniministeeriumi asekantsler Siim Sikkut.